CELEX: 62014CN0012
Language: sk
Date: 2014-01-10 00:00:00
Title: Vec C-12/14: Žaloba podaná 10. januára 2014 – Európska komisia/Maltská republika

26.5.2014   
            
            
               SK
            
            
               Úradný vestník Európskej únie
            
            
               C 159/11
            
         Žaloba podaná 10. januára 2014 – Európska komisia/Maltská republika
   (Vec C-12/14)
   2014/C 159/15
   Jazyk konania: angličtina
   
      Účastníci konania
   
   
      Žalobkyňa: Európska komisia (v zastúpení: K. Mifsud-Bonnici, D. Martin, splnomocnení zástupcovia)
   
      Žalovaná: Maltská republika
   
      Návrhy žalobkyne
   
   
               —
            
            
               určiť, že Maltská republika si tým, že znížila maltské starobné dôchodky o sumu dôchodku vo verejnej službe Spojeného kráľovstva v zmysle, podľa okolností, The Principal Civil Service Pension Scheme, The National Health Service Pension Scheme alebo The Armed Forces Pension Scheme 1975 v súvislosti s The Royal Air Force, nesplnila svoje povinnosti podľa článku 46a nariadenia Rady (EHS) č. 1408/71 (1) zo 14. júna 1971 o uplatňovaní systémov sociálneho zabezpečenia na zamestnancov a ich rodiny, ktorí sa pohybujú v rámci Spoločenstva, v znení zmenenom, doplnenom a aktualizovanom nariadením 118/97 z 2. decembra 1996 (2), a článku 54 nariadenia (ES) Európskeho parlamentu a Rady 883/2004 (3) z 29. apríla 2004 o koordinácii systémov sociálneho zabezpečenia,
            
         
               —
            
            
               zaviazať Maltskú republiku na náhradu trov konania.
            
         
      Žalobné dôvody a hlavné tvrdenia
   
   Komisia sa domnieva, že Malta si nesplnila svoje povinnosti podľa nariadení 1408/71 a 883/2004 tým, že maltské zákonné starobné dôchodky krátila o dôchodky vo verejnej službe priznané podľa právnej úpravy iného členského štátu. Komisia zastáva stanovisko, že starobné dôchodkové systémy Spojeného kráľovstva vychádzajú z právnej úpravy a preto patria do pôsobnosti uvedených nariadení. Tieto nariadenia zakazujú krátenie maltských starobných dôchodkov o sumu dôchodku vo verejnej službe Spojeného kráľovstva. Medzi Spojeným kráľovstvom a Maltou nebola uzavretá nijaká dohoda o sociálnom zabezpečení týkajúca sa dôchodku vo verejnej službe Spojeného kráľovstva a nijaká príloha nariadenia 1408/71 alebo 883/2004 neuvádza Maltu, takže nie sú splnené podmienky stanovené týmito nariadeniami na umožnenie ďalšieho uplatňovania dohôd o sociálnom zabezpečení.
   Keďže systémy dôchodkov vo verejnej službe Spojeného kráľovstva patria do pôsobnosti týchto nariadení, článok 46a ods. 1 nariadenia 1408/71 a článok 54 ods. 1 nariadenia 883/2004 zakazujú uplatňovanie vnútroštátnej právnej normy o zamedzení súbehu nárokov, ako je § 56 maltského zákona o sociálnom zabezpečení.
   
      (1)  Ú. v. ES L 149, s. 2; Mim. vyd. 05/001, s. 35.
   
      (2)  Ú. v. ES L 28, s. 1; Mim. vyd. 05/003, s. 3
   
      (3)  Ú. v. EÚ L 166, s. 1; Mim. vyd. 05/005, s. 72.